Document ID: 32014D0313

KOMMISSIONENS AFGØRELSE
af 28. maj 2014
om ændring af afgørelse 2011/263/EU, 2011/264/EU, 2011/382/EU, 2011/383/EU, 2012/720/EU og 2012/721/EU af hensyn til udviklingen i klassificeringen af stoffer
(meddelt under nummer C(2014) 3468)
(EØS-relevant tekst)
(2014/313/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 66/2010 af 25. november 2009 om EU-miljømærket (1), særlig artikel 8, stk. 2,
efter høring af Den Europæiske Unions Miljømærkenævn og
ud fra følgende betragtninger:
(1)
I henhold til artikel 6, stk. 6, i forordning (EF) nr. 66/2010 må EU-miljømærket ikke tildeles varer, som indeholder stoffer eller præparater/blandinger, der opfylder kriterierne for klassifikation som giftige, miljøfarlige, kræftfremkaldende, mutagene eller reproduktionstoksiske, jf. Europa-Parlamentets og Rådets forordning (EF) nr. 1272/2008 (2), eller stoffer, der er omhandlet i artikel 57 i Europa-Parlamentets og Rådets forordning (EF) nr. 1907/2006 (3). Ifølge artikel 6, stk. 7, i forordning (EF) nr. 66/2010 kan Kommissionen for specifikke kategorier af varer i tilfælde, hvor det ikke er teknisk muligt at erstatte disse varer som sådan eller via anvendelse af alternative materialer eller design, eller i tilfælde af produkter, der har en væsentligt højere generel miljøpræstation sammenlignet med andre varer af samme kategori, indrømme undtagelser fra artikel 6, stk. 6, i samme forordning.
(2)
Ved Kommissionens afgørelse 2011/263/EU (4), 2011/264/EU (5), 2011/382/EU (6), 2011/383/EU (7), 2012/720/EU (8) og 2012/721/EU (9) er der opstillet miljøkriterier for tildeling af EU-miljømærket til maskinopvaskemidler, vaskemidler, håndopvaskemidler, universal- og sanitetsrengøringsmidler, maskinopvaskemidler til industri- og institutionsbrug samt vaskemidler til industri- og institutionsbrug. Efter at disse afgørelser var vedtaget, blev forordning (EF) nr. 1272/2008 ændret ved Kommissionens forordning (EU) nr. 286/2011 (10). Ændringerne af forordning (EF) nr. 1272/2008 har været gældende for stoffer siden den 1. december 2012 og bliver gældende for blandinger fra den 1. juni 2015. Ved forordning (EU) nr. 286/2011 blev der tilføjet nye klassificeringskriterier for langtidsfare for vandmiljøet, som bygger på data for kronisk toksicitet for vandmiljøet og bionedbrydelighed. På grundlag af de nye kriterier bliver størsteparten af de let nedbrydelige overfladeaktive stoffer, der i dag anvendes i vaske- og rengøringsmidler, enten klassificeret som kronisk kategori 3 (H412) eller, hvilket er særlig relevant for håndopvaskemidler, som kronisk kategori 2 (H411), og derfor er det forbudt at anvende dem i EU-miljømærkede produkter. Det bliver således vanskeligt at få de opstillede miljøkriterier for tildeling af EU-miljømærket til maskinopvaskemidler, vaskemidler, håndopvaskemidler, universal- og sanitetsrengøringsmidler, maskinopvaskemidler til industri- og institutionsbrug samt vaskemidler til industri- og institutionsbrug til vejledende at svare til 10-20 % af de bedste vaske- og rengøringsmidler på EU-markedet med hensyn til miljøpræstation gennem hele deres livscyklus, da intet tyder på, at der er alternative overfladeaktive stoffer til rådighed. Formuleringen af punkterne om vurdering og verifikation ajourføres, således at ansøgerne får vejledning om, hvordan de dokumenterer, at de nye krav er opfyldt.
(3)
Følgerne af indførelse af nye klassificeringskriterier var ikke kendt under revurderingen af kriterierne for tildeling af EU-miljømærket til maskinopvaskemidler, vaskemidler, håndopvaskemidler samt universal- og sanitetsrengøringsmidler i afgørelse 2011/263/EU, 2011/264/EU, 2011/382/EU og 2011/383/EU og heller ikke under udarbejdelsen af kriterierne for tildeling af EU-miljømærket til maskinopvaskemidler til industri- og institutionsbrug og vaskemidler til industri- og institutionsbrug og fastlæggelse af undtagelsen af visse overfladeaktive stoffer i afgørelse 2012/720/EU og 2012/721/EU.
(4)
Denne ændring anvendes med tilbagevirkende kraft fra den 1. december 2012 for at sikre kontinuitet i gyldigheden af EU-miljømærkekriterierne for maskinopvaskemidler, vaskemidler, håndopvaskemidler, universal- og sanitetsrengøringsmidler, maskinopvaskemidler til industri- og institutionsbrug samt vaskemidler til industri- og institutionsbrug.
(5)
Afgørelse 2011/263/EU, 2011/264/EU, 2011/382/EU, 2011/383/EU, 2012/720/EU og 2012/721/EU bør derfor ændres.
(6)
Foranstaltningerne i denne afgørelse er i overensstemmelse med udtalelse fra det udvalg, der er nedsat ved artikel 16 i forordning (EF) nr. 66/2010 -
VEDTAGET DENNE AFGØRELSE:
Artikel 1
Bilaget til afgørelse 2011/263/EU ændres som angivet i bilag I til nærværende afgørelse.
Artikel 2
Bilaget til afgørelse 2011/264/EU ændres som angivet i bilag II til nærværende afgørelse.
Artikel 3
Bilaget til afgørelse 2011/382/EU ændres som angivet i bilag III til nærværende afgørelse.
Artikel 4
Bilaget til afgørelse 2011/383/EU ændres som angivet i bilag IV til nærværende afgørelse.
Artikel 5
Bilaget til afgørelse 2012/720/EU ændres som angivet i bilag V til nærværende afgørelse.
Artikel 6
Bilaget til afgørelse 2012/721/EU ændres som angivet i bilag VI til nærværende afgørelse.
Artikel 7
Denne afgørelse finder anvendelse på stoffer fra den 1. december 2012.
Artikel 8
Denne afgørelse er rettet til medlemsstaterne.
Udfærdiget i Bruxelles, den 28. maj 2014.

Labels: 7
3
20